नई दिल्‍ली. इराक के मोसुल में 39 भारतीयों का 'नरसंहार' हुआ। इस खबर से पूरा देश स्‍तब्‍ध है। दो साल से ज्‍यादा समय की पड़ताल के बाद विदेश मंत्री सुषमा स्‍वराज ने मंगलवार को खुद संसद में इसकी जानकारी दी। मृतकों के परिजनों पर तो यह बयान कहर बनकर टूटा है। अरब देशों में भारतीयों की मौत या उनके खिलाफ हिंसा की यह पहली वारदात नहीं है। इसमें फर्क यह है कि यह पहली बार किसी आतंकी संगठन की ओर से इतने बड़े पैमाने पर भारतीयों का किया गया नरसंहार है। अब सवाल यह है कि यदि अरब देश में भारतीयों की सुरक्षा की पुख्‍ता गारंटी नहीं है तो वे वहां का रुख क्‍यों करते हैं?